Årets sportslige ambition for Martin Jensen var egentlig at vinde Copenhagen Challenge - og det var han godt igang med. Han førte konkurrencen med hele seks minutter, da hans cykel punkterede,og så var det slut med den drøm. Istedet blev konkurrencen på Hawaii, verdens største ironman, en slags plaster på såret. - Det var utrolig hårdt. Jeg var i gang i 8,5 time, og det var i bagende sol, siger Martin Jensen fra Aalborg Triathlon Klub. En ironman består af 3,8 km svømning, 180 km cykling og så lige et maraton oveni - 42,2 km løb. - Jeg kan godt lide hele livsstilen med at træne og være fit, så det er ikke så sindssygt for mig, siger Martin Jensen og griner. Næste gang Martin Jensen skal til Hawaii, er ambitionen at slutte i top 10. Men først skal han lige have taget revanche i København.

Referat:
Triathlet Martin Jensen fra Aalborg er en af landets allerbedste af slagsen. Det beviste han i sidste måned, da han blev nummer 18 i Hawaii Ironman - triatlons svar på Tour de France. Martin Jensens debut var denne gang også lidt for oplevelsens skyld - næste gang skruer han op for ambitionerne.